ಲಡಾಖ್ ಗಡಿಯಲ್ಲಿ ಶ್ವಾನ ದಳಕ್ಕೆ ನಾಮಕರಣ ಸಮಾರಂಭ ಲಡಾಖ್ ಗಡಿಯಲ್ಲಿ ಭಾರತ ಹಾಗೂ ಚೀನಾದ ಸಂಘರ್ಷ ಮುಂದುವರಿತಾನೇ ಇದೆ. ಇಂತಹ ಚಳಿ ವಾತಾವರಣದಲ್ಲೂ ಗಡಿಯಲ್ಲಿ ನಿಂತು ದೇಶವನ್ನ ಕಾಯುತ್ತಿರುವ ಭದ್ರತಾ ಸಿಬ್ಬಂದಿಯನ್ನ ಗೌರವಿಸುವ ಸಲುವಾಗಿ ಇಂಡೋ ಟಿಬೆಟಿಯನ್ ಬಾರ್ಡರ್ ಪೊಲೀಸ್ ಫೋರ್ಸ್ ಹೊಸದಾಗಿ ಜನಿಸಿದ ಕೆ 9 ನಾಯಿ ಮರಿಗಳಿಗೆ ನಾಮಕರಣ ಸಮಾರಂಭ ಏರ್ಪಡಿಸಿತ್ತು. ಭದ್ರತಾ ಪಡೆ ಇತಿಹಾಸದಲ್ಲೇ ಇದೇ ಮೊದಲ ಬಾರಿಗೆ ಶ್ವಾನದಳದ ನಾಯಿಗಳಿಗೆ ವಿಶೇಷವಾದ ಹೆಸರನ್ನ ನೀಡಲಾಗಿದೆ. ಕೆ 9 ನಾಯಿಗಳಿಗೆ ಎಲ್ಎಸಿ ಯಾವ ಯಾವ ಪ್ರದೇಶದಲ್ಲಿ ಭಾರತೀಯ ಸೇನೆ ಕಾವಲು ಕಾಯುತ್ತಿದೆಯೋ ಆ ಎಲ್ಲ ಪ್ರದೇಶಗಳ ಹೆಸರನ್ನ ಇಡಲಾಗಿದೆ. 17 ಶ್ವಾನಗಳಿಗೆ ಅನೆ ಲಾ, ಗಾಲ್ವಾನ್, ಸಸೊಮಾ, ಚಿಪ್ಚಾಪ್, ಸಸೆರ್, ಶ್ರೀಜಪ್, ಚಾರ್ಡಿಂಗ್, ರೆಜಂಗ್, ಸುಲ್ತಾನ್ ಚುಕ್ಸ್ಕು, ಇಮಿಸ್, ರಂಗೊ, ಯುಲಾ, ಮುಖ್ಪ್ರಿ, ಚುಂಗ್ ಥಂಗ್, ಖಾರದುಂಗಿ ಹಾಗೂ ಶ್ಯೋಕ್ ಎಂದು ಹೆಸರಿಡಲಾಗಿದೆ. ಚಂಡೀಗಢದ ಭಾನು ಎಂಬಲ್ಲಿರುವ ಐಟಿಪಿಬಿಯ ರಾಷ್ಟ್ರೀಯ ತರಬೇತಿ ಕೇಂದ್ರದಲ್ಲಿ ಈ ನಾಮಕರಣ ಸಮಾರಂಭ ಏರ್ಪಡಿಸಲಾಗಿತ್ತು.